Når AaB i aften spiller Superliga-kamp ude mod Randers FC, bliver det en speciel kamp for især én spiller. Midtbanespilleren Rasmus Würtz står over for sin officielle kamp nummer 300 for AaB - en bedrift, han bliver den 15. spiller i historien til at opnå. - Jeg er selvfølgelig meget stolt over at have spillet så mange kampe for en så stor og traditionsrig klub som AaB, siger Rasmus Würtz til AaB's hjemmeside. Den tidligere landsholdsspiller, som har scoret 18 mål for nordjyderne, debuterede for AaB i juli 2002. - DM-bronzen i 2007 og Europa Cup-kampene mod Auxerre er de foreløbige højdepunkter for mig i AaB, og forhåbentlig kan vi igen på et tidspunkt blande os i medaljekampen og komme ud og spille europæisk, siger han. AaB ligger i øjeblikket på tredjepladsen i Superligaen med 29 point for 17 kampe. Randers FC er et enkelt point efter på fjerdepladsen.

Opsummering:
Rasmus Würtz kan fredag runde sin kamp nummer 300 for AaB, som han debuterede for tilbage i 2002.